Akulusyum

Akulusyum neɣ Kulusyum neɣ Amsiswar Aflavi (s talatint : Colosseum, s taṭalyanit : Colosseo), d amsiswar ameqqren yezga-d deg Ṛuma, bnan-t deg tallit n umenkad aṛumani Vespasianus Augustus (gar 70 ed 72), Akulusyum yesεa kuẓ (ṛebεa) n wannagen anda yezmer ad yawi 50 000 neɣ 100 000 n yimferrjen. Akulusyum ittuseqdec deg imenɣan n yigladyaturen, ama a gar-asen, neɣ mgal iɣersiwen akked imenɣan s wudem n yiɣerruba. Deg Tallit-Tanammast, yettuɣal taglisya, u d yiɣrem n snat n twaculin tarumanit Frangipane ed Annibaldi. Deg 2007, Akulusyum yettwaxtar d yiwen seg Sa n leεǧubat timaynutin n umaḍal. 1. Aẓar d tikti n lebni Tikti n lebni n ukulusyum d tin i d-yusan sɣur umenkad Vespasyan (Vespasien) deg useggas 70 ar 72 deffir tlalit n Ɛisa. Iswi-s yella d asertan yerna d adamsan: Tuɣalin n wakal i wegdud: Vespasyan yefren ad yebnu asebdir-a(amsiswar-a) ɣef wemkan anda yella ugelmim udmawan n "Wexxam Awraɣ" (Domus Aurea) i yebna Niru i yiman-is kan. S wakka, Vespasyan yerra-d tallunt-nni i yimezdaɣ n Ṛuma irkelli. Tadrimt n lebni: Akulusyum yettwabna s yidrimen n uḥwaṣ d tewsiwin i d-kkan seg tegrawla n Wudayen, gar-asen ayen i d-yewwi mmi-s Tiṭus seg useɣli n wemkan n ufakan di Lquds deg useggas 70. Lebni yekfa s ddaw ufus n umenkad Tiṭus deg useggas 80. Syin akkin, gma-s Dumisyan yerna yesseɣti-t, yerna-yas-d taserkemt taneggarut akked tzeɣwa ddaw n wakal. 2. Tasegda d tanga n lebni Akulusyum d aɣewwaɣ deg unagraw n lebni-s. Mgal yisebdiriyen igrigiyen i yettwabnan deg yidurar, Akulusyum yettwabna ɣef lqaɛa timseggemt, yerna iɛemmed ɣef tɣessa n yisekkaren ijdiden deg tallit-nni. Iḥricen n Usebdir(amsiswar): Annar: D asalu alemmas anda ttqabalen yigladyaturen. Yettwaɣem s tencirin n wusɣar, ɣef wacu ssersen ijdi akken ad yessimẓ iseffen n yidammen n wid yettmettaten. Tizeɣwa n ddaw wakal (Ipejyum - Hypogée): Dumisyan yebna-d aẓeṭṭa n tzeɣwa d yiberdan ddaw n wennar. Dinna i ttheyyin yiɣersiwen n tẓegwa (izmawen, iɣilasen) d yigladyaturen. Sseqdacen allalen ikinaniyen (ascenseurs et poulies) akken ad d-ssalin iɣersiwen ɣer wennar s wudem awham. Tiserkmin: Imferrjen ttwabḍan neɣ ttwaferqen ɣef tseddarin n tɣimit ilmend n tserkemt-nsen deg tmetti. Imaslaḍen n Usqamu d yimenkaden sɣimin deg tseddarin timezwura (yellan s uẓru n marmar), ma d agdud aḥerfi, tlawin, d yiklan sɣimin deg tseddarin tinneggura. Tizmilin